Document ID: 31995R0423

ΚΑΝΟΝΙΣΜΟΣ (ΕΚ) αριθ. 423/95 ΤΟΥ ΣΥΜΒΟΥΛΙΟΥ της 20ής Φεβρουαρίου 1995 για τροποποίηση του κανονισμού (ΕΟΚ) αριθ. 2997/87 για τον καθορισμό στον τομέα του λυκίσκου, του ύψους της ενίσχυσης στους παραγωγούς για τη συγκομιδή του 1986 και για ειδικά μέτρα υπέρ ορισμένων περιοχών παραγωγής
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 42 και 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι, λόγω της έλλειψης ισορροπίας στην αγορά πικρών ποικιλιών, ο κανονισμός (ΕΟΚ) αριθ. 2997/87 (3) προβλέπει ειδικά μέτρα ποικιλιακής αναδιάρθρωσης-
ότι η ποικιλιακή αναδιάρθρωση στον τομέα του λυκίσκου θα είναι πλέον αποτελεσματική εάν συνοδεύεται από τα μέτρα αναδασμού γαιών- ότι αυτά τα μέτρα αναδασμού εφαρμόζονται προς το παρόν στις περιοχές της Ισπανίας όπου καλλιεργείται λυκίσκος- ότι όλες οι καλλιεργούμενες με λυκίσκο εκτάσεις για τις οποίες προβλέπεται ποικιλιακή αναδιάρθρωση πρέπει να αποτελέσουν αντικείμενο προηγούμενου αναδασμού- ότι η διάρκεια του αναδασμού δεν θα επιτρέψει την ευόδωση της μετέπειτα ποικιλιακής αναδιάρθρωσης, για ένα μεγάλο τμήμα των εν λόγω εκτάσεων, εντός των προθεσμιών που καθορίζει ο κανονισμός (ΕΟΚ) αριθ. 2997/87-
ότι η Δημοκρατία της Πορτογαλίας, το Βασίλειο του Βελγίου και το Ηνωμένο Βασίλειο αντιμετώπισαν απρόβλεπτες καθυστερήσεις κατά την υλοποίηση του σχεδίου αναδιάρθρωσης που είχε εγκριθεί αρχικά- ότι, κατά συνέπεια, αποδεικνύεται απαραίτητο, υπ' αυτές τις συνθήκες, να παραταθεί, από την 1η Ιανουαρίου 1995, η διάρκεια του προγράμματος αναδιάρθρωσης γι' αυτά τα τέσσερα κράτη μέλη-
ότι ενδείκνυται, ως εκ τούτου, να τροποποιηθεί ο κανονισμός (ΕΟΚ) αριθ. 2997/87,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 παράγραφος 1 του κανονισμού (ΕΟΚ) αριθ. 2997/87, το δεύτερο εδάφιο αντικαθίσταται από το ακόλουθο κείμενο:
"Στην περίπτωση του Βασιλείου της Ισπανίας, της Δημοκρατίας της Πορτογαλίας και τους Βασιλείου του Βελγίου, τα μέλη των σχετικών ομάδων παραγωγών αναλαμβάνουν την υποχρέωση να εφαρμόσουν τα σχέδια αναδιάρθρωσης πριν από τις 31 Δεκεμβρίου 1996. Στην περίπτωση του Ηνωμένου Βασιλείου, η ημερομηνία αυτή καθορίζεται στις 31 Δεκεμβρίου 1995.".
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός εφαρμόζεται από την 1η Ιανουαρίου 1995.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Φεβρουαρίου 1995.

Labels: 17
19
6